CELEX: 52015PC0416
Language: fi
Date: 2015-09-03
Title: Ehdotus NEUVOSTON TÄYTÄNTÖÖNPANOPÄÄTÖS Slovenian tasavallalle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 287 artiklasta poikkeava erityistoimenpide annetun täytäntöönpanopäätöksen 2013/54/EU muuttamisesta

EUROOPAN KOMISSIO
            Bryssel 3.9.2015
            COM(2015) 416 final
            2015/0185(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            Slovenian tasavallalle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 287 artiklasta poikkeava erityistoimenpide annetun täytäntöönpanopäätöksen 2013/54/EU muuttamisesta
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Yhteisestä arvonlisäverojärjestelmästä 28 päivänä marraskuuta 2006 annetun direktiivin 2006/112/EY, jäljempänä ’alv-direktiivi’, 395 artiklan 1 kohdan mukaan neuvosto voi yksimielisesti komission ehdotuksesta antaa jäsenvaltiolle luvan soveltaa kyseisestä direktiivistä poikkeavia erityistoimenpiteitä veronkannon yksinkertaistamiseksi tai tietyntyyppisten veropetosten taikka veron kiertämisen estämiseksi.
               
               
                  Slovenia on pyytänyt kirjeissään, jotka komissio on kirjannut vastaanotetuiksi 27. toukokuuta 2015 ja 17. kesäkuuta 2015, lupaa vapauttaa edelleen arvonlisäverosta sellaiset verovelvolliset, joiden vuosittainen liikevaihto on enintään 50 000 euroa. Komissio on antanut alv-direktiivin 395 artiklan 2 kohdan mukaisesti Slovenian pyynnön tiedoksi muille jäsenvaltioille 24. kesäkuuta 2015 päivätyllä kirjeellä. Komissio ilmoitti Slovenialle 25. kesäkuuta 2015 päivätyllä kirjeellä saaneensa kaikki pyynnön arviointia varten tarvittavat tiedot.
               
               
                  Yleinen tausta
               
               
                  Alv-direktiivin XII osaston 1 luvussa annetaan jäsenvaltioille mahdollisuus soveltaa pieniin yrityksiin erityisjärjestelmiä, kuten mahdollisuutta myöntää verovapautus verovelvollisille, joiden vuosittainen liikevaihto jää tietyn raja-arvon alle. Tällainen verovapautus merkitsee sitä, ettei verovelvollisen tarvitse veloittaa arvonlisäveroa luovutuksistaan ja suorituksistaan, minkä vuoksi verovelvollinen ei voi vähentää arvonlisäveroa tuotantopanoksistaan.
               
               
                  Alv-direktiivin 287 artiklan 15 kohdan mukaan Slovenia voi vapauttaa arvonlisäverosta verovelvolliset, joiden kansallisena valuuttana ilmaistu vuosittainen liikevaihto on enintään 25 000 euroa.
               
               
                  Slovenia pyysi vuonna 2012 poikkeusta yksinkertaistaakseen pieniin toimijoihin sovellettavia arvonlisäverovelvoitteita ja helpottaakseen kansallisen verohallinnon veronkantoa. Neuvosto antoi 22. tammikuuta 2013 tehdyllä neuvoston täytäntöönpanopäätöksellä 2013/54/EU Slovenialle luvan myöntää 31. joulukuuta 2015 saakka vapautus arvonlisäverosta sellaisille verovelvollisille, joiden vuosittainen liikevaihto on enintään 50 000 euroa. Tämä toimenpide on verovelvollisille vapaaehtoinen. Tämän perusteella Slovenia on nyt pyytänyt kyseisen toimenpiteen voimassaolon pidentämistä; toimenpide olisi edelleen vapaaehtoinen verovelvollisille.
               
               
                  Slovenian toimittamien tietojen mukaan 51,45 prosentilla arvonlisäverovelvollisista verollinen liikevaihto oli vuoden 2013 lopussa alle 50 000 euroa, ja niiden tuottama arvonlisäveron kertymä vastasi vain yhtä prosenttia arvonlisäveron kokonaiskertymästä. Lisäksi sellaisten arvonlisäverorekisteriin merkittyjen verovelvollisten määrä, joiden verollisen liikevaihdon kynnysarvo on 25 000–50 000 euroa, on vähentynyt sekä vuonna 2013 että vuonna 2014.  Tämä merkitsee sitä, että yhä suurempi määrä pienistä yrityksistä käyttää hyväkseen yksinkertaistamistoimenpidettä.
               
               
                  Slovenian toimittamista tiedoista ilmenee, että toimenpiteen vaikutus lopullisessa kulutusvaiheessa kerättyihin arvonlisäverotuloihin on vähäinen.
               
               
                  Sen vuoksi ehdotetaan, että poikkeuksen soveltamista jatkettaisiin 31. joulukuuta 2018 saakka tai sellaisen direktiivin voimaantuloon asti, jossa säädetään vuosittaisen liikevaihdon raja-arvoista, joiden alittuessa verovelvolliset voidaan vapauttaa arvonlisäverosta, sen mukaan, kumpi näistä ajankohdista on aikaisempi.
               
            
            
               •Johdonmukaisuus suhteessa tällä politiikan alalla voimassa oleviin politiikkaa koskeviin säännöksiin
            
            
               
                  Vastaavia poikkeuksia on myönnetty muille jäsenvaltioille.
               
            
            
               •Johdonmukaisuus suhteessa unionin muuhun politiikkaan
            
            
               
                  Toimenpide on eurooppalaisia pk-yrityksiä tukevaa ”Pienet ensin” -aloitetta koskevassa komission tiedonannossa (KOM(2008) 394, 25.6.2008) vahvistettujen pieniä yrityksiä koskevien unionin tavoitteiden mukainen.
               
            
            
               2.OIKEUSPERUSTA SEKÄ TOISSIJAISUUS- JA SUHTEELLISUUSPERIAATE
            
            
               •Oikeusperusta
            
            
               
                  Alv-direktiivin 395 artikla.
               
            
         
         
            
               •Toissijaisuusperiaate (muun kuin yksinomaisen toimivallan osalta) 
            
            
               
                  Ehdotus kuuluu Euroopan unionin yksinomaiseen toimivaltaan. Sen vuoksi toissijaisuusperiaatetta ei sovelleta.
               
            
            
               •Oikeasuhteisuus
            
            
               
                  Ehdotus on suhteellisuusperiaatteen mukainen seuraavista syistä:
               
               
                  Päätös koskee jäsenvaltiolle sen omasta pyynnöstä annettavaa lupaa, eikä siihen liity velvollisuuksia.
               
               
                  Koska poikkeuksen soveltamisala on rajoitettu, erityistoimenpide on tavoitteeseensa nähden oikeasuhteinen.
               
            
            
               •Sääntelytavan valinta
            
            
               
                  Ehdotettu sääntelytapa: Neuvoston täytäntöönpanopäätös.
               
               
                  Alv-direktiivin 395 artiklan mukaan yhteisistä arvonlisäverosäännöistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston täytäntöönpanopäätös on parhaiten soveltuva sääntelytapa myös sen vuoksi, että se voidaan osoittaa yksittäisille jäsenvaltioille.
               
            
            
               3.JÄLKIARVIOINTIEN, SIDOSRYHMÄKUULEMISTEN JA VAIKUTUSTENARVIOINTIEN TULOKSET
            
            
               •Voimassa olevan lainsäädännön jälkiarvioinnit/kuntotarkastukset
            
            
               
                  Ei sovelleta
               
            
            
               •Sidosryhmien kuuleminen
            
            
               
                  Ei sovelleta.
               
            
            
               •Asiantuntijatiedon käyttö
            
            
               
                  Ulkopuolisia asiantuntijoita ei tarvittu. 
               
            
            
               •Vaikutusten arviointi
            
            
               
                  Ehdotetun neuvoston täytäntöönpanopäätöksen tarkoituksena on jatkaa vielä kolmen vuoden ajan yksinkertaistamistoimenpidettä, jolla poistetaan monia arvonlisäverovelvoitteita yrityksiltä, joiden vuosittainen liikevaihto on enintään 50 000 euroa. Näin ollen toimenpiteellä voi olla myönteinen vaikutus yritysten ja verohallinnon hallinnolliseen taakkaan ilman että sillä on suurta vaikutusta arvonlisäveron kokonaiskertymään. Koska poikkeuksen soveltamisala on suppea ja sen voimassaoloaika rajallinen, sen vaikutukset ovat joka tapauksessa rajallisia.
               
            
            
               4.TALOUSARVIOVAIKUTUKSET
            
            
               
                  Ehdotuksella ei ole vaikutuksia EU:n talousarvioon, koska Slovenia tekee kompensaatiolaskelman neuvoston asetuksen (ETY, Euratom) N:o 1553/89 6 artiklan mukaisesti.
               
            
         
         
            
               5.MUUT ASIAT
            
            
               
                  Ehdotus sisältää raukeamislausekkeen. Poikkeuksen voimassaolo päättyy ilman eri toimenpiteitä 31. joulukuuta 2018.
               
            
            
               2015/0185 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               Slovenian tasavallalle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 287 artiklasta poikkeava erityistoimenpide annetun täytäntöönpanopäätöksen 2013/54/EU muuttamisesta
               
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  1
                ja erityisesti sen 395 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Direktiivin 2006/112/EY 287 artiklan 15 kohdan mukaan Slovenia voi myöntää vapautuksen arvonlisäverosta sellaisille verovelvollisille, joiden vuosittainen liikevaihto on enintään 25 000 euroa.
            
            
               (2)Neuvoston täytäntöönpanopäätöksellä 2013/54/EU
                  2
                Slovenialle annettiin lupa myöntää 31 päivään joulukuuta 2015 saakka poikkeuksellisesti vapautus arvonlisäverosta sellaisille verovelvollisille, joiden vuosittainen liikevaihto on enintään 50 000 euroa.
            
            
               (3)Slovenia on pyytänyt kirjeissään, jotka komissio on kirjannut vastaanotetuiksi 27 päivänä toukokuuta 2015 ja 17 päivänä kesäkuuta 2015, lupaa pidentää direktiivin 2006/112/EY 287 artiklan 15 kohdasta poikkeavan toimenpiteen voimassaoloaikaa vapauttaakseen jatkossakin arvonlisäverosta sellaiset verovelvolliset, joiden vuosittainen liikevaihto on enintään 50 000 euroa. Tämän toimenpiteen johdosta nämä verovelvolliset olisivat edelleen vapautettuja tietyistä tai kaikista direktiivin 2006/112/EY XI osaston 2–6 luvussa tarkoitetuista arvonlisäveroon liittyvistä velvoitteista.
            
            
               (4)Komissio antoi Slovenian pyynnön tiedoksi muille jäsenvaltioille 24 päivänä kesäkuuta 2015 päivätyllä kirjeellä. Komissio ilmoitti Slovenialle 25 päivänä kesäkuuta 2015 päivätyllä kirjeellä saaneensa kaikki pyynnön arviointia varten tarvittavat tiedot.
            
            
               (5)Slovenian toimittamien tietojen mukaan 51,45 prosentilla arvonlisäverovelvollisista verollinen liikevaihto oli vuoden 2013 lopussa alle 50 000 euroa, ja niiden osuus arvonlisäveron kokonaiskertymästä oli vain 1 prosentti.
            
            
               (6)Koska pienillä yrityksillä on tämän korkeamman raja-arvon vuoksi vähemmän arvonlisäverovelvoitteita, samalla kun ne voivat valita edelleen tavanomaiset arvonlisäverojärjestelyt direktiivin 2006/112/EY 290 artiklan mukaisesti, Slovenialle olisi myönnettävä lupa jatkaa rajoitetun ajan toimenpiteen soveltamista.
            
            
               (7)Poikkeuksella ei ole vaikutuksia arvonlisäverosta saataviin Euroopan unionin omiin varoihin, koska Slovenia tekee kompensaatiolaskelman neuvoston asetuksen (ETY, Euratom) N:o 1553/89
                  3
                6 artiklan mukaisesti. 
            
            
               (8)Sen vuoksi täytäntöönpanopäätöstä 2013/54/EU olisi muutettava,
            
            
               ON HYVÄKSYNYT TÄMÄN PÄÄTÖKSEN: 
            
         
         
            
               1 artikla
            
            
               Korvataan täytäntöönpanopäätöksen 2013/54/EU 2 artiklan toisessa kohdassa ilmaisu ”31 päivään joulukuuta 2015” ilmaisulla ”31 päivään joulukuuta 2018”.
            
            
               2 artikla
            
            
               Tämä päätös on osoitettu Slovenian tasavallalle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  EUVL L 347, 11.12.2006, s. 1.
               
               
                  
                     (2)
                  Neuvoston täytäntöönpanopäätös 2013/54/EU, annettu 22 päivänä tammikuuta 2013, Slovenian tasavallalle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 287 artiklasta poikkeava erityistoimenpide (EUVL L 22, 25.1.2013, s. 15).
               
               
                  
                     (3)
                  Neuvoston asetus (ETY, Euratom) N:o 1553/89, annettu 29 päivänä toukokuuta 1989, arvonlisäverosta kertyvien omien varojen lopullisesta yhdenmukaisesta kantomenettelystä (EYVL L 155, 7.6.1989, s. 9).